SODBA SODIŠČA (prvi senat)
z dne 18. julija 2007
Zadeva C-213/06 P
Evropska agencija za obnovo (EAR)
proti
Georgiosu Karatzoglouju
„Pritožba – Začasni uslužbenec – Odpoved pogodbe“
Predmet: Pritožba zoper sodbo Sodišča prve stopnje Evropskih skupnosti z dne 23. februarja 2006 v zadevi Karatzoglou proti AER (T‑471/04,
še neobjavljena v ZOdl.) in razveljavitev te sodbe.
Odločitev: Sodba se razveljavi in vrne v razsojanje Sodišču prve stopnje.
Povzetek
Uradniki – Načela – Varstvo zaupanja v pravo
(Pogoji za zaposlitev drugih uslužbencev, členi od 47 do 50)
Dejstvo, da je sprememba pogodbe začasnega uslužbenca ustvarila nejasen položaj, ki je lahko dal občutek, da je uprava omejila
svojo pristojnost glede odpovedi pogodbe, določeno v členih od 47 do 50 Pogojev za zaposlitev drugih uslužbencev, pri uslužbencu
ni zbudilo legitimnega pričakovanja glede trajanja njegove pogodbe. Dejansko negotov pogodbeni položaj ne more biti podlaga
za natančna zagotovila s strani uprave, s katerimi naj bi se vzbudilo legitimno pričakovanje.
Dalje se v zvezi s tem ni mogoče sklicevati na načelo, v skladu s katerim lahko šibkejša pogodbena stranka pričakuje, da se
bodo nejasne določbe navedene pogodbe razlagale v njeno korist. Dejavniki, povezani s pogodbenim položajem uslužbenca v razmerju
do njegovega delodajalca, ne morejo nadomestiti neobstoja enega izmed pogojev, potrebnih za ugotovitev obstoja legitimnega
pričakovanja.